Jeugsentrum wil sterk leiers kweek | Netwerk24
Jeugsentrum wil sterk leiers kweek
Jongmense van Piketberg kan solank begin opgewonde raak, want konstruksie van die langverwagte Pietie Fredericks-jeugsentrum in Calendulastraat vorder baie goed. Foto: BM
Die Bergrivier-munisipaliteit (BM) se burgemeester, Ray van Rooy, het verlede jaar plaaslike jongmense daarvan bewus begin maak dat die langverwagte jeugsentrum uiteindelik 'n werklikheid word. Die konstruksiefase van die projek was teen die vierde kwartaal van 2021 reeds goed op dreef.
Volgens Van Rooy is besluit om die geriewe te vernoem na Pietie Fredericks, wat voorheen vir die regte en die verbetering van die lewenskwaliteit van Piketberg se jongmense baklei het.
Volgens 'n Maart-persverklaring van BM is die Pietie Fredericks-jeugsentrum in Piketberg 'n R5,5 miljoen-beleggingsprojek wat deur die munisipaliteit in samewerking met PPC De Hoek, Suiderlandplase, TipTrans en die Wes-Kaase provinsiale regering aangepak is.
Die sentrum sal verskeie programme aanbied om jongmense fisiek en geestelik deur binnenshuise sport, nasorg, onderrig en ander vaardigheidsontwikkelingsinisiatiewe te ontwikkel.
Alletta van Sittert, bestuurder van strategiese dienste by die munisipaliteit, sê een van die BM se groot uitdagings is 'n gebrek aan voldoende ontwikkelingsgeriewe vir die jeug.
"Die munisipaliteit het besluit dat die Pietie Fredericks-jeugsentrum 'n ideale jeugontwikkelingsinisiatief sal wees. Om 'n geïntegreerde benadering te verseker, word jeuggeriewe met ander behoeftes gekombineer om maksimum benutting en 'n holistiese benadering tot die sameling as 'n geheel te skep," het sy verduidelik.
Fase 1 van die projek, wat 'n groot deel van die konstruksie van die gebou behels, is nou feitelik voltooi.